บาทเปิด 31.40 บาทต่อดอลลาร์อ่อนค่า
เงินบาทเปิดตลาด 31.40 บาทต่อดอลลาร์ อ่อนค่า ตลาดรอประชุมกนง.บ่ายนี้ ให้กรอบ 31.30-31.50 บาทต่อดอลลาร์
23 ก.ย. 2563

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 31.40 บาท/ดอลลาร์ อ่อนค่าจากปิดตลาดเย็นวานนี้ที่ระดับ 31.36/38 บาท/ดอลลาร์ หลังดอลลาร์แข็งค่าจากแรงซื้อกลับเข้ามาในตลาดเนื่องจากนักลงทุนกังวลต่อสถานการณ์การแพร่ระบาดของโควิด-19 ในสหภาพยุโรป
"บาทอ่อนค่าจากเย็นวานนี้ หลังมีแรงซื้อดอลลาร์กลับมาเนื่องจากนักลงทุนกังวลต่อสถานการณ์แพร่ระบาดของโควิด-19 ในสหภาพยุโรปที่มีอัตราเร่งมากขึ้น" นักบริหารเงิน กล่าว
นักบริหารเงิน คาดวันนี้เงินบาทจะเคลื่อนไหวในกรอบ 31.30-31.50 บาท/ดอลลาร์ โดยมีปัจจัยในประเทศ ได้แก่ การประชุม กนง.ที่คาดว่าจะคงอัตราดอกเบี้ยไว้ที่ 0.50% ซึ่งต้องรอดูว่าจะมีการส่งสัญญาณเพิ่มเติมอย่างไรบ้าง ส่วนความเคลื่อนไหวทางการเมืองเกี่ยวกับลการแก้ไขรัฐธรรมนูญนั้นก็ส่งผลกระทบต่ออัตราแลกเปลี่ยนบ้าง